### Beslutningstema

Det skal i denne sag besluttes, om Energinet kan påbegynde planlægningen for en ny transformatorstation ved Frifelt i Tønder Kommune. Der er tale om en 150 kV-station med en tilknyttet 60 kV-station.

### Sagsfremstilling

Energinet har af Obton A/S modtaget en konkret henvendelse, der vedrører tilslutningen af projekt #8 'Lovrup Solenergipark' (VE2023) i Tønder Kommune samt Energipark 'Gunnar Ravn' i Esbjerg Kommune til transmissionsnettet (150 kV spændingsniveau). Dette betyder, at det er disse anlæg, der har fokus ved Energinets planlægning.

I Bilag "Notat til Tønder Kommune om valg af stationsplacering", s. 3 fremgår det område, som Energinet har screenet.

I dette område er der fundet 5 placeringsmuligheder for en ny transformatorstation, der fremgår på s. 4.

Energinet har undersøgt de forskellige placeringer i forhold til følgende emner:

- Plan- og miljøforhold: Planforhold, beskyttede naturtyper og arealbindinger ift. fredninger og andre beskyttede områder

- Rettighedsmæssige forhold: Herunder ejerforhold, arrondering og fremtidig landbrugsdrift, adgangsveje og øvrige opkøb, naboer og tingbogsopslag, servitutter mv.

- Konstruktioner: Vand- og jordbundsforhold, herunder om byggeriet kræver terrænregulering

- Ledninger: Fremkommelighed med ledninger til og fra stationen

Energinets screening viser, at alternativ 4, jf. s. 9 i bilaget, udgør den bedste placering for en ny transformatorstation ved Frifelt.

Forvaltningen har ligeledes gransket mulighederne, som Energinet har foreslået, og forvaltningen er enig i Energinets betragtning.

På grund af hensyn til en nærliggende skov har forvaltningen drøftet med Energinet, at få stationen drejet 90 grader.

Transformatorstationen vil efterfølgende råde over "stikkontakter", der i begrænset omfang vil kunne benyttes til at tilslutte andre producerende eller forbrugende enheder.

Tønder Kommune er planmyndighed for opgaven. Energinet vil udarbejde forslag med videre, men som udgangspunkt er det Tønder Kommune som myndighed, der godkender det endelige planforslag.

### Indstilling Fagchefen for Plan og Udvikling indstiller,

|  |  |
| --- | --- |
| at | Energinet kan igangsætte planlægningen af en ny transformatorstation ved Frifelt, og |
| at | indstillingen videresendes til Økonomiudvalget og Kommunalbestyrelsen. |

Beslutning fra Klima-, Vækst- og Udviklingsudvalget, 10. juni 2024, pkt. 9:

Indstillingen anbefales.

Beslutning fra Økonomiudvalget, 20. juni 2024, pkt. 13:

Indstillingen anbefales.

Xenia Steffensen og Jim Jørgensen deltog ikke i mødet.

### Beslutning

Indstillingen godkendt.